རྒྱལ་མཁན་པོ་གྲགས་པ་རྒྱལ་མཚན་གྱི་གསུང་འབུམ།པར་སྐྲུན་ཁང་།ཀྲུང་གོའི་མི་རིགས་དཔེ་སྐྲུན་ཁང་།གཙོ་སྒྲིག་པ།སངས་རྒྱས་མཁར།ཀན་སུའུ་དགེ་འོས་སློབ་ཆེན་གྱི་དགེ་རྒན་ཆེན་མོ།གསུང་འབུམ་གྱི་པར་གཞིའི་མ་ཕྱི།རྒྱལ་མཁན་པོ་གྲགས་པ་རྒྱལ་མཚན་གྱི་གསུང་འབུམཔོད་དྲུག་གི་མ་ཡིག་ནི།ཀུན་མཁྱེན་འཇམ་དབྱངས་བཞད་པའི་གདན་ས་བླ་བྲང་བཀྲ་ཤིས་འཁྱིལ་གྱི་ཤིང་དཔར་ཡིན་ཞིང་།འདིའི་དཔར་ཤིང་རིག་གསར་སྐབས་ཆག་འཇིག་མ་བྱུང་བར་རང་ཅག་གི་བགོ་སྐལ་དུ་ཐོབ་པ་ད་ལྟ་བླ་བྲང་དགོན་པའི་དཔར་ཁང་ཆེན་མོར་བཞུགས།དེ་ལ་པར་བའི་གསུང་འབུམ་ལེགས་སྒྲིག་གི་རྩ་འཛིན་མ་ཡིག་ནི་རྨ་ཆུ་རྫོང་ཚ་གན་བེ་ཤིང་དགོན་གྱི་རྟེན་གྲས་ལ་བཞུགས།གསུང་འབུམ་གྱི་ནང་དོན་བསྡུས་བཤད།རྒྱལ་མཁན་པོ་གྲགས་པ་རྒྱལ་མཚན་གྱི་གསུང་རྩོམ་ལ་སྤྱོད་འཇུག་དང་མདོ་སྡེ་རྒྱན་གྱི་འགྲེལ་བ་སོགས་གཞུང་འགྲེལ་གྱི་སྐོར་དང་།འདུལ་བ་ལུང་སྡེ་བཞིའི་དཀའ་གནད་ཡོངས་སུ་རྫོགས་པར་བསྡུས་པ་དང་།འདུལ་བའི་དཀའ་གནས་རྣམ་པར་དཔྱད་པ་སོགས་འདུལ་བའི་གཞུང་བཤད་ཀྱི་སྐོར།འཇིགས་བྱེད་ཀྱི་བསྐྱེད་རིམ་དང་རྒྱུད་སྡེ་བཞིའི་ལྷའི་བསྙེན་པ་བྱེད་ཚུལ་སོགས་ཉམས་ལེན་གྱི་སྐོར།སྟོན་པ་མཉམ་མེད་ཐུབ་པའི་དབང་བོའི་མཛད་པ་བཅུ་གཉིས་མདོར་བསྡུས་ཏེ་བརྗོད་པ་མུ་ཏིག་ཕྲེང་བ་དང་།མཉམ་མེད་ཤཱཀྱའི་རྒྱལ་བོ་དང་འཛམ་གླིང་མཛེས་བྱེད་རྒྱན་དྲུག་མཆོག་གཉིས་ཀྱི་རྟོགས་པ་བརྗོད་པ་ལྷའི་དཔག་བསམ་ལྗོན་ཤིང་སོགས་རྟོགས་བརྗོད་ཀྱི་སྐོར།རྗེ་བཙུན་བླ་མ་དཀོན་མཆོག་བསྟན་པའི་སྒྲོན་མེ་དཔལ་བཟང་བོའི་གསང་བའི་རྣམ་པར་ཐར་བ་ནོར་བུའི་དོ་ཤལ་སོགས་རྣམ་ཐར་གྱི་སྐོར།གསེར་ཁང་ཆེན་མོ་རྟེན་དང་བརྟེན་པར་བཅས་པའི་དཀར་ཆག་བྱང་ཆེན་ཐར་ལམ་བགྲོད་པའི་ཐེམ་སྐས་སོགས་དཀར་ཆག་གི་སྐོར།བསྟོད་ཚོགས་དངོས་གྲུབ་འགུགས་པའི་ལྕགས་ཀྱུ་དང་རི་བོ་རྩེ་ལྔའི་གནས་བསྟོད་དོན་ལྡན་ཚངས་པའི་སྒྲ་དབྱངས་སོགས་སྙན་རྩོམ་གྱི་སྐོར།ཆབ་ཤོག་མཐོ་རིས་དཔལ་མོའི་རྣ་རྒྱན་ཨུཏྤལ་ཕྲེང་མཛེས་སོགས་འཕྲིན་ཡིག་གི་སྐོར།སློབ་གཉེར་གྱི་འདུན་མ་སྐུལ་བའི་མགུར་ཚིག་གནད་བསྡུས་སོགས་མགུར་མའི་སྐོར།བླ་མའི་རྣལ་འབྱོར་དངོས་གྲུབ་ཀུན་འབྱུང་སོགས་བྱིན་རླབས་མྱུར་འཇུག་གི་སྐོར།རྗེ་བཙུན་མི་ལའི་གསོལ་འདེབས་གྲུབ་དབང་དགྱེས་པའི་མཆོད་སྤྲིན་སོགས་གསོལ་འདེབས་ཀྱི་སྐོར་བཞུགས་ཡོད་པ་མ་ཟད།ད་དུང་སྒྲུབ་ཐབས་དང་བསང་ཡིགསྨོན་བྱང་དང་ཚིག་བཀྲ།ཟིན་བྲིས་དང་དྲིས་ལན་སོགས་རིགས་དབྱེ་བསམ་གྱིས་མི་ཁྱབ་པའི་ཆོས་ཚན་ཤིན་ཏུ་མང་པོ་བཞུགས་པས།གཞུང་ཆེན་མོའི་གནད་འདུས་ཤིང་ལུང་རྒྱུན་གྱིས་ཕྱུག་པ།ཁྲིད་ཀྱི་རིམ་པ་ཚང་ཞིང་མན་ངག་གིས་བརྒྱན་པ།གདུལ་བྱའི་བློ་དང་འཚམས་ལ་དགོས་མཁོས་མ་བཏང་བ་སྟེ།དགེ་ཚོགས་ཡོན་ཏན་གྱིས་ཀུན་ནས་གཏམས་པའི་གསུང་རྩོམ་ཇི་སྙེད་ཁྲིགས་ཆགས་སུ་བསྡེབས་པ་ལ་བསྡོམས་པས་པོད་དྲུག་བཞུགས་པ་དང་།གཞན་ཡང་།གསུང་འབུམ་འདིར་བསྟོད་ཚོགས་ཀྱིས་གཙོས་པའི་སྙན་རྩོམ་སྐོར་ཤིན་ཏུ་མང་པོ་འབྱུང་བས།བརྗོད་བྱ་སྐབས་ཐོག་དེའི་སྐྱེས་ཆེན་དམ་པ་རྣམས་ཀྱི་ཡོན་ཏན་ལ་འབྲེལ་བས་ལོ་རྒྱུས་ཀྱི་ཆ་དང་ལྡན་པའི་ཐོག་ཏུ།རྩོམ་རྩལ་གོ་སླ་བ་གཞིར་བྱས་ཀྱིས་བྲིས་པས་ཁ་གསལ་ཞིང་།སྒྱུ་རྩལ་མེ་ལོང་ལུགས་ཀྱི་མཚོན་ཐབས་ལ་བྱས་པས་ཤིན་ཏུ་སྙན་ལ།དགོས་པ་ཞུ་མཁན་གྱི་བློ་ཚོད་དང་བསྟུན་པས་ཡུལ་མཆོག་དམན་བར་གསུམ་ལ་འཚམས་པ་སྟེ།བརྗོད་བྱ་ཐུན་མོང་བའི་རིགས་ཅན་གང་ཞིག་མཚོན་ཐབས་ཀྱི་སྒྱུ་རྩལ་ཐུན་མོང་མ་ཡིན་པས་དཀྱུས་སུ་བླངས་པ་སོགས་ཀྱིས་ཤིན་ཏུ་སྙན་པོར་བྱུང་ཡོད་པ་དང་།ད་དུང་ཚིགས་བཅད་ཀྱི་ལམ་ནས་བྲིས་པའི་རྣམ་ཐར་དང་བསླབ་བྱ།ཆབ་ཤོགམགུར་མ།སྨོན་ཚིག་སོགས་ཇི་སྙེད་བཞུགས་པ་རྣམས་ཀྱང་།ཚིག་དོན་གཉིས་ཀྱི་སྡེབ་སྦྱོར་གྱི་ཆ་ནས་སྙན་ངག་གི་ཉམས་ཀྱིས་ཕྱུག་ཅིང་།བསྟན་དོན་གྱི་ཆ་ནས་ལྷག་བསམ་གྱི་མདངས་ཀྱིས་བཟུང་བས་སྙན་ངག་པའི་མཚན་སྙན་ལྷུར་བཞེས་ཡོད་པ་མངོན་གསལ་དོད་པོར་བྱུང་འདུགདེའི་ཕྱིར་ང་ཚོས་ཁོང་གི་གསུང་འབུམ་ལས་སྙན་རྩོམ་དང་ཐུན་མོང་ཤེས་བྱའི་སྐོར་ལོགས་སུ་ཕྱེ་ནས།རྒྱལ་མཁན་པོ་གྲགས་པ་རྒྱལ་མཚན་གྱི་སྙན་རྩོམ་ཕྱོགས་བསྒྲིགསཞེས་པ་ཟུར་དུ་དཔེ་སྐྲུན་གནང་ཡོད།རྒྱལ་མཁན་པོ་གྲགས་པ་རྒྱལ་མཚན་གྱི་རྣམ་ཐར་མདོར་བསྡུས།རྒྱལ་མཁན་པོ་གྲགས་པ་རྒྱལ་མཚནསྤྱི་ལོ༡༧༦༢༡༨༣༧མདོ་སྨད་ལྷོ་རྒྱུད་ཀྱི་འབོ་རའི་རྒྱ་སྒར་ཐང་ཞེས་པར་འཁྲུངསནི་ཀུན་མཁྱེན་འཇིགས་མེད་དབང་བོ་ཚང་གིས་འབྲས་སྤུངས་བླ་མ་སངས་རྒྱས་རྡོ་རྗེའི་སྤྲུལ་སྐུར་བླུས་ནས་སྐུ་མདུན་དུ་བསྐྱངས་ཤིང་།དབུས་ཀྱི་གདན་ས་ཁག་ལ་ཐོས་བསམ་འཚོལ་བའི་སློབ་གཉེར་དུ་མངགས་པས་སྦྱང་བ་རྡོ་རུས་ཐུག་པར་གནང་།རིག་པ་རྩེར་སོན་གྱིས་སྙན་པའི་གྲགས་པ་རྒྱས་པར་བསྟུན་ཆོས་འཁོར་རྒྱལ་གྱི་མཁན་པོར་བསྐོས།དེ་གར་འཆད་ཉན་བསྐྱངས་མུས་སུ་ལོ་ངོ་དུ་མར་གདན་བཞུགས་གནང་།མཁན་པོའི་ལས་ཁུར་རྫོགས་རྗེས་དབུས་ཀྱི་གདན་ས་ཁག་འགྲིམས་ནས།འཆད་ཉན་གྱིས་གཙོས་པའི་དབང་ལུང་རྗེས་གསུམ་གྱི་མན་ངག་ཟབ་མོའི་ཆུ་རྒྱུན་གྲུབ་མཐའ་རིས་མེད་ཀྱི་ངོས་ནས་མནོས།སྐབས་ཐོག་དེ་ག་ཙམ་ལ་ཀུན་མཁྱེན་ཚང་མི་སྣ་ཆེད་མངགས་ཀྱིས་དབུས་ལས་ཁོང་ཉིད་བླ་བྲང་དགོན་པར་གདན་དྲངས།རྒྱལ་མཁན་ཆེན་ཞེས་བརྗོད་དགོས་པའི་མཚན་སྙན་གཡུ་འབྲུག་གི་ང་རོ་འདུ་མང་རྒྱ་མཚོའི་དབུས་སུ་བཀའ་གསུང་དྲོན་མོས་མངོན་པར་བསྒྲགས།དེ་ནས་བཟུང་སྟེ་ཁོང་གི་སྐུ་ཕྲེང་རིམ་བྱོན་གྱི་མཚན་ལ་རྒྱལ་མཁན་ཆེན་ནམ་རྒྱལ་མཁན་པོ་ཚང་ཞེས་དད་ལྡན་སྐྱེས་པོའི་ཚོགས་ཀྱིས་ཡོངས་ཁྱབ་ཏུ་བོས།ཁོང་ཉིད་བླ་མ་སངས་རྒྱས་རྡོ་རྗེའི་ཞལ་ནས་རྩིས་ཏེ་རྒྱལ་མཁན་པོའི་སྐུ་ཕྲེང་གཉིས་པར་འདྲེན།ཚོགས་ཆེན་ཁྲིར་བསྐོས་ཏེ་དགོན་པའི་འགྲིག་གི་རིམ་པ་དང་།བསླབ་ཁྲིམས་སྲུང་ཚུལ།འཆད་ཉན་གནང་སྟངས།ཕྱག་ལེན་འགྲོ་ཚུལ་སོགས་འདུལ་བ་ནང་བཞིན་བཟུང་།དེས་དགོན་པའི་ཆོས་སྲིད་གཉིས་ཀ་ཕྱོགས་ཡོངས་ནས་སྒོ་ཀུན་ལས་འཕེལ་རྒྱས་མངོན་གསལ་བྱུང་།ཁྲིའི་ལོ་གྲངས་གཙང་རྗེས་གདུལ་བྱའི་མོས་པ་ལྟར་མདོ་སྨད་ལྷོ་བྱང་གི་ཡུལ་གྲུ་ཀུན་ལ་ཕེབས་ནས།དབང་ལུང་རྗེས་གསུམ་གྱིས་གདུལ་བྱ་རྟག་འཛིན་ཅན་རྣམས་ཆོས་ཀྱིས་བཀུག་ནས་རྗེས་སུ་བཟུང་།ཁྱད་པར་དུ་རྨ་ཀློང་སྔོན་མོའི་འགྲམ་གྱི་ཉམས་དགའི་གནས་བྱིན་ཅན་དབེན་པའི་རི་ཁྲོད་ག་ལ་བ་དེར་ཆགས་པའི་ཚ་གན་བེ་ཤིང་དགོན་དགའ་ལྡན་རབ་རྒྱས་གླིང་གི་ཁྲིར་ཕེབས་ནས།རྒྱུད་སྡེ་བཞིའི་ཉམས་ལེན་དང་བཀའ་པོད་ལྔའི་འཆད་ཉན་ཡ་མ་བྲལ་བར་བསྐྱངས།དེ་ལྟར་བསྟན་འགྲོར་སྨན་པའི་དོན་རྒྱ་ཆེར་མཛད་པ་སོགས་ཀྱིས་ཡུལ་མདོ་སྨད་ཀྱི་བསྟན་སྲིད་རིག་གནས་དང་བཅས་པའི་ལས་དོན་ལ་ཕྱག་རྗེས་ཤིན་ཏུ་ཆེའོ།